กองทุนอสังหาฯTLOGISขายหน่วยเพิ่มทุน
กองทุนอสังหาริมทรัพย์ทีพาร์คโลจิสติคส์ เปิดจองหน่วยลงทุนเพิ่มทุนไม่เกิน 950 ล้านบาท เสนอขายวันที่ 19-23 ก.ย.นี้
21 ก.ย. 2554

กองทุนอสังหาริมทรัพย์ทีพาร์คโลจิสติคส์ เปิดจองหน่วยลงทุนเพิ่มทุนไม่เกิน 950 ล้านบาท เสนอขายวันที่ 19-23 ก.ย.นี้ 
นาย วศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บลจ.บัวหลวงเปิดเสนอขายหน่วยลงทุนของกองทุนรวมอสังหาริมทรัพย์ ทีพาร์คโลจิสติคส์  เพิ่มเติมประมาณ 84.24 ล้านหน่วยในราคาหน่วยละ 11.10 บาท ให้สิทธิเฉพาะผู้ถือหน่วยลงทุนเดิม ในอัตราส่วน 1 หน่วยลงทุนเดิม ต่อ 0.5495 หน่วยลงทุนใหม่ ตามรายชื่อผู้ถือหน่วยลงทุนที่ปรากฏ ในสมุดทะเบียนผู้ถือหน่วยลงทุนในวันที่ 2 ก.ย.2554 และเปิดรับจองซื้อหน่วยลงทุนเพิ่มทุนระหว่างวันที่ 19-23 ก.ย.2554 ที่บลจ.บัวหลวง บริษัทหลักทรัพย์ บัวหลวง ธนาคาร ซีไอเอ็มบี ไทย บริษัทหลักทรัพย์ ซีไอเอ็มบี (ประเทศไทย) และธนาคาร กรุงเทพ ทุกสาขา ยกเว้นสาขา Micro
การระดมทุนในครั้งนี้เป็นการเพิ่มทุนครั้งแรกของกองทุนรวมอสังหาริมทรัพย์ TLOGIS โดยกองทุนจะเข้าซื้อทรัพย์สินจากบริษัท ไทคอน โลจิสติคส์ พาร์ค (TLOGIS) ซึ่งประกอบด้วยที่ดินพร้อมสิ่งปลูกสร้าง ซึ่งเป็นอาคารสินค้าจำนวน 3 หลัง โดยตั้งอยู่ในโครงการ ไทคอน โลจิสติคส์ พาร์ค บางนา จำนวน 1 หลัง และโครงการ ไทคอน โลจิสติคส์ พาร์ค แหลมฉบัง จำนวน 2 หลัง ทรัพย์สินที่จะลงทุนในครั้งนี้จะเพิ่มขีดความสามารถในการสร้างรายได้ให้แก่กองทุน
นายวศิน กล่าวว่า จุดเด่นของกองทุนรวมอสังหาริมทรัพย์ TLOGIS ว่ามีประวัติการจ่ายเงินปันผลเป็นรายไตรมาสอย่างสม่ำเสมอ ที่ผ่านมากองทุน TLOGIS จ่ายเงินปันผลแล้วจำนวน 7 ครั้งรวมเป็นอัตรา 1.4775 บาทต่อหน่วยลงทุน  และการลงทุนที่กองทุนเป็นเจ้าของกรรมสิทธิ์ในที่ดินและทรัพย์สินที่เข้าไปลงทุน (Freehold)ทำให้มูลค่าทรัพย์สินมีโอกาสเพิ่มขึ้นในระยะยาว อีกทั้งมีการบริหารจัดการทรัพย์สินโดยมืออาชีพที่มีประสบการณ์นานอย่างบริษัท ไทคอน อินดัสเทรียล คอนเน็คชั่น จึงเชื่อว่าจะสามารถสร้างความเชื่อมั่นให้กับนักลง ทุน และคาดว่าการเพิ่มทุนในครั้งนี้จะได้รับการตอบรับจากผู้ถือหน่วยเดิมเป็น เป็นอย่างดี